
Uznesenie Mestský súd Bratislava II vo veci prípustnosti prevzatia a držania v zdravotníckom zariadení umiestnenej: T. F., Z. XX.XX.XXXX, B. P. X, C. U., v zdravotníckom zariadení: Univerzitná nemocnica Bratislava, Pažítková 4, Bratislava, pracovisko: Nemocnica Staré Mesto, Mickiewiczova 13, 813 69 Bratislava, takto: rozhodol: I. Prevzatie umiestnenej: T. F., Z. XX.XX.XXXX, B. P. X, C. U., v zdravotníckom zariadení: Univerzitná nemocnica Bratislava, Pažítková 4, Bratislava, pracovisko: Nemocnica Staré Mesto, so sídlom Mickiewiczova 13, 813 69 Bratislava, ku ktorému došlo dňa 06.02.2025 o 14:38 hod. bolo prípustné. odôvodnenie: 1. Zdravotnícke zariadenie Univerzitná nemocnica Bratislava, pracovisko Nemocnica Staré Mesto oznámilo Mestskému súdu Bratislava II (ďalej len "súd") dňa 07.02.2025 o 10:41 hod., že dňa 06.02.2025 o 14:38 hod. bola do zdravotníckeho zariadenia bez informovaného súhlasu prevzatá T. F., Z. XX.XX.XXXX, B. P.Ž. X, C. U.. 2. Podľa § 253 CMP, zdravotnícke zariadenie, v ktorom je osoba umiestnená z dôvodov uvedených v osobitnom predpise (ďalej len "umiestnený"), je povinné oznámiť súdu do 24 hodín prevzatie umiestneného bez jeho informovaného súhlasu. Oznamovaciu povinnosť má zdravotnícke zariadenie aj vtedy, ak umiestnený svoj informovaný súhlas odvolá, a to do 24 hodín od odvolania informovaného súhlasu (ods. 1). Ak je umiestnený, ktorý bol prijatý do zdravotníckeho zariadenia s informovaným súhlasom, obmedzený vo voľnom pohybe alebo styku s vonkajším svetom, je toto zdravotnícke zariadenie povinné urobiť oznámenie podľa odseku 1 do 24 hodín od takého obmedzenia (ods. 2). 3. Podľa ustanovenia § 254 ods. 2 zákona č. 161/2015 Z. z. Civilný mimosporový poriadok v znení neskorších predpisov (ďalej len "CMP") súd uznesením sp. zn. 3Pu/5/2025-7, zo dňa 07.02.2025 začal konanie o vyslovenie prípustnosti prevzatia a držania umiestnenej v zdravotníckom zariadení. 4. Súd vykonal dokazovanie výsluchom ošetrujúceho lekára MUDr. Igora Haraja, oboznámením sa so zdravotnou dokumentáciou umiestnenej podľa § 261 CMP a výsluchom umiestnenej podľa § 260 CMP. 5. Oboznámením sa s názorom ošetrujúceho lekára a so zdravotnou dokumentáciou umiestnenej súd zistil, že umiestnená bola odoslaná z II. neurologickej kliniky pre nešpecifikovanú poruchu mozgu spôsobenú minerálovým rozvratom, čo ovplyvnilo psychický stav v smere kognitívneho deficitu. Prítomné sú dezorientácia, porucha reči, verbálna a brachiálna agresivita. Umiestnená bola pri príjme nespolupracujúca, nekritická k stavu, pričom kričala na lekárku. Prijatá bola pre riziko zhoršenia zdravotného stavu bez poskytnutia akútnej liečby. Umiestnená nebola vzhľadom na kognitívny deficit schopná posúdiť nevyhnutnosť hospitalizácie. 6. Súd vykonal dokazovanie výsluchom umiestnenej, ktorá uviedla, že každý deň stále dostáva lieky ukazujúc na kanylu. Uviedla, že jej sypú lieky, ktoré zapíja vodou. Umiestnená sa vyjadrila, že všetko
je v poriadku. Počas výsluchu podišla k oknu a ukázala, kde prišla aj s manželom pred dvoma dňami. Uviedla, že manžel nevie, že je tu a je z toho hotový. Priznala, že v poslednom období nejedla, iba pila čaj s cukrom a citrónom. Dcéru má vo Francúzsku a syn bol 9 mesiacov v Prahe. Následne uviedla, že si nevie spomenúť kde bol, ale že nebol v Prahe ale v Dánsku. Tvrdila, že od januára 1/2025 nepracuje. Vyjadrila sa, že bola vedúca oddelenia ministerstva a možno bude telefonovať so Š. M.. Tam mala na starosti veľké veci, sama sa čudovala. 7. Podľa čl. 17 ods. 6 Ústavy Slovenskej republiky zákon ustanoví, v ktorých prípadoch možno prevziať osobu do ústavnej zdravotníckej starostlivosti alebo ju v nej držať bez jej súhlasu. Takéto opatrenie sa musí do 24 hodín oznámiť súdu, ktorý o tomto umiestnení rozhodne do piatich dní. 8. Podľa § 6 ods. 4 prvá veta zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov (ďalej len "zákon č. 576/2004 Z. z."ˇ) informovaný súhlas je preukázateľný súhlas s poskytnutím zdravotnej starostlivosti, ktorému predchádzalo poučenie podľa tohto zákona. 9. Podľa § 6 ods. 9 písm. d) zákona č. 576/2004 Z. z. informovaný súhlas sa nevyžaduje v prípade ústavnej starostlivosti, ak ide o osobu, ktorá v dôsledku duševnej choroby, alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. 10. Podľa § 9 ods. 5 zákona č. 576/2004 Z. z., ak ide o ústavnú starostlivosť, na ktorú sa nevyžaduje informovaný súhlas podľa § 6 ods. 9 písm. d), poskytovateľ je povinný prevzatie osoby do ústavnej starostlivosti oznámiť do 24 hodín súdu, v ktorého obvode sa zdravotnícke zariadenie ústavnej starostlivosti nachádza. O zákonnosti dôvodov prevzatia do ústavnej starostlivosti rozhodne súd. Do rozhodnutia súdu možno vykonávať len také zdravotné výkony, ktoré sú nevyhnutné na záchranu života a zdravia osoby alebo na zabezpečenie jej okolia. 11. Podľa § 262 ods. 1 CMP, súd rozhodne o prípustnosti prevzatia do zdravotníckeho zariadenia uznesením bez nariadenia pojednávania (ods. 1). Súd vydá uznesenie do piatich dní od obmedzenia osobnej slobody umiestneného (ods. 2). Súd doručí uznesenie umiestnenému v zdravotníckom zariadení do 24 hodín od jeho vydania, najneskôr však do piatich dní od obmedzenia osobnej slobody (ods. 3). 12. Dokazovaním bolo preukázané, že umiestnená bola prevzatá do zdravotníckeho zariadenia bez informovaného súhlasu dôvodne a v súlade so zákonom stanovenými podmienkami nakoľko vzhľadom na jej aktuálny duševný stav sprevádzaný verbálnou a brachiálnou agresivitou, nespolupracujúcou, nekritickosťou k stavu hrozilo riziko zhoršenia zdravotného stavu bez poskytnutia akútnej liečby prípadne tiziko ohrozenia seba a okolia. Umiestnená nebola vzhľadom na kognitívny deficit schopná posúdiť nevyhnutnosť hospitalizácie. S poukazom na § 6 ods. 9 písm. d) zákona č. 576/2004 Z. z. preto súd dospel k záveru, že prevzatie umiestnenej do zdravotníckeho zariadenia bez informovaného súhlasu bolo prípustné. Poučenie: Proti tomuto rozhodnutiu možno podať odvolanie na Mestskom súde Bratislava II do 15 dní odo dňa jeho doručenia. V odvolaní sa okrem toho, ktorému súdu je určené, kto ho robí, ktorej veci sa týka (vrátane uvedenia spisovej značky konania), čo sa ním sleduje, a podpisu uvedie aj to, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne a čoho sa odvolateľ domáha.

